Koordinatar: 32°37′56″N 36°20′19″E﻿

**Al-Musayfirah** (arabisk المسيفرة, òg skrive **Mseifreh** eller **Musayfra**) er ein by sør i Syria i Daraa guvernement, som ligg aust for Daraa og 37 kilometer søraust for Damaskus. Av stader i nærleiken finn ein Kahil i sørvest, al-Jiza i sør, al-Sahwah i søraust, 'Ara i aust, Umm Walad i nordaust, al-Karak i nord, al-Ghariyah al-Sharqiyah i nordvest og Saida i vest. Al-Musayfirah har eit areal på 7,05 hektar. I følgje Syrisk statistisk sentralbyrå har al-Musayfirah eit folketal på 10 466 i 2004. Han er det administrative senteret i al-Musayfirah *nahiyah* («underdistrikt») som består av fire stader med eit samla folketal på 32 473 i 2004. I nyare tid har folketalet vorte estimert til kring 13 600 i 2009. Den største familien er al-Zu'bi-klanen (al-Zoubi).

Al-Musayfirah tente som senter for Sufi-ordenen al-Qadiriyyah i den osmanske og franske tida. Byen er kjend for det store slaget mellom den franske hæren og drusar-opprørarar under det store syriske opprøret i september 1925. Dei fleste innbyggjarane vart tvungen ut eller drepne av dei franske styrkane anten før eller under slaget. 

Byen er i stor grad avhengig av pengar sende frå familiemedlemmar som arbeider i Gulfstatane. Desse utvandrarane har fått bygd fleire offentlege plassar og bygg i byen. Jordbruk er hovudnæringa og oliven er den viktigaste avlinga. Kveite, bygg og forskjellige grønsaker vert òg dyrka. Klimaet er generelt moderat med milde vintrar og særs varme somrar.

Historie
--------

### Den osmanske og franske tida

Den moderne byen vart grunnlagd i den osmanske tida (1517–1917). I 1596 var Musayfira nedskriven i osmanske skattelister som ein del av Butayna *nahiya* i Hauran qada. Han hadde berre muslimske innbyggjarar og bestod av 22 hushaldningar og 18 ungkarar. Skattane vart betalte for kveite, bygg, sommaravlingar, geiter og/eller bikubar.

I 1838 vart al-Musayfirah klassifisert som ein *khirba* («forlaten landsby») av bibelforskaren Eli Smith. I denne perioden og under det franske styret (1918–46) vart 16 landsbyar i regionen kontrollert av al-Zu'bi-klanen som var opphav til mange av dei religiøse sjeikane frå Sufi-ordenen al-Qadiriyyah, som vart skipa av Abd al-Qadir al-Jilani. Medan Khirbet al-Ghazaleh og Deir al-Bukht var dei politiske seta til klanhøvdingen, var al-Musayfirah det religiøse senteret til al-Zu'bi. I september 1910 tente al-Musayfirah som destinasjon for osmanske soldatar før dei gjekk til åtak mot drusar-opprørarar i Jabal al-Arab, litt lenger aust. Opprørsleiaren, Yahya al-Atrash, vart arrestert av styresmaktene under operasjonen.

Under det store syriske opprøret mot det franske mandatet, slo den muslimske sjeiken frå al-Musayfirah, Muhammed al-Zu'bi, og ryttarane hans seg saman med drusar-opprørarane til sultan Pasha al-Atrash i Jabal i august 1925. Al-Musayfirah var åstad for eit stort slag mellom franske styrkar og drusar-opprøarar den 17. september. Slaget enda i fransk siger og 300-400 opprørar mista livet. Dette bana veg for at franskmennene kunne erobre al-Suwayda den 24. september, sjølv om dei trekte seg attende to månader seinare. Fleire av innbyggjarane i al-Musayfirah hadde anten vorte drepne eller drivne bort før og under slaget. Eit minnesmerke vart sidan reist i al-Musayfirah til minne om opprørarane under slaget.

### Moderne tid

Den 29. juli 2011, under den syriske borgarkrigen som byrja i mars 2011, vart ein demonstrasjon mot staten i al-Musayfirah slått ned av tryggingsstyrkar som opna eld mot demonstrantane, og ein sivil mista livet. Tidleg i september deltok hundre til tusenvis av demonstrantar i demonstrasjonar mot staten i byen. Den 11. september rapporterte *Reuters* at 40 menneske frå al-Musayfirah vart sette i fengsel av tryggingsstyrkane, i lag med mange andre frå dei nærliggande byane al-Jiza og Busra al-Harir. Den 27. april 2012 rapporterte *Financial Times* at under den korte våpenkvilen mellom regjeringsstyrkane og opprørarane, var dei vitne til hundrevis av demonstrantar som ropet «Gud bevare Den frie syriske armeen» i al-Musayfirah. Den frie syriske armeen er ein av dei mange væpna organisasjonane som gjer opprør mot styret til Bashar al-Assad. På den tida skal ein tredjedel av innbyggjarane i byen ha flykta og dusinvis var drepne sidan starten på krigen.

Kjelder
-------

* *Denne artikkelen bygger på «Al-Musayfirah» frå Wikipedia på engelsk, den 18. april 2014.*
	+ *Wikipedia på engelsk oppgav desse kjeldene:*
* Betts, Robert Brenton (2010). *The Druze*. Yale University Press. ISBN 0300048106.
* Hanna Batatu (1999). *Syria's peasantry, the descendants of its lesser rural notables, and their politics* (Illustrated utg.). Princeton University Press. ISBN 0691002541.
* Wolf-Dieter Hütteroth and Kamal Abdulfattah (1977). *Historical Geography of Palestine, Transjordan and South Syria in the Late 16th Century*. Erlanger Geographische Arbeiten, Sonderband 5. Erlangen, Germany: Vorstand der Fränkischen Geographischen Gesellschaft.
* Murphy, C. C. R. (1921). *Soldiers of the Prophet*. John Hogg.
* Provence, Michael (2005). *The Great Syrian Uprise and the Rise of Arabian Nationalism*. University of Texas Press. ISBN 9780292706804.
* Smith, Eli; Robinson, Edward (1841). *Biblical Researches in Palestine, Mount Sinai and Arabia Petraea: A Journal of Travels in the Year 1838* **3**. Crocker and Brewster.

1. 1 2  Folketeljing 2004 Arkivert 2013-01-12 ved Archive.is. Syrisk statistisk sentralbyrå (CBS). Daraa guvernement. (arabisk)
2. 1 2  Hashshish, Safaa. Al-Musayfirah: A Name Linked to the Struggle. *E-Daraa*. E-Syria. 2009-04-19.
3. 1 2 3  Abu Nukta, Mutasim. Al-Musayfirah. *E-Daraa*. E-Syria. 2009-08-07. (arabisk)
4. ↑  Hütteroth and Abdulfattah, 1977, s. 215.
5. ↑  Smith and Robinson, 1841, s. 151.
6. ↑  Batatu, 1999, s. 107.
7. ↑  Murphy, 1921, s. 14.
8. ↑  Provence, 2005, s. 77.
9. 1 2  Provence, 2005, s. 93.
10. ↑  Provence, 2005, s. 94.
11. ↑  Assad faces armed challenge in oil-producing east. *Ahram Online*. 2011-07-29.
12. ↑  Syrian city under siege as UN urges action and Red Cross visits Damaskus jail. *Al Arabiya*. 2011-09-06.
13. ↑  Gulf states condemn Syria 'killing machine'. *Al Jazeera English*. 2011-09-11.
14. ↑  Peele, Michael. Despair and defiance greet Syrian monitors. *Financial Times*. 2011-04-27.